AQ ตั้งเป้าปีนี้กลับมาเทิร์นอะราวด์ หลังปรับโครงสร้างบริหาร-ล้างขาดทุนสะสมเกลี้ยง
AQ ตั้งเป้าปีนี้กลับมาเทิร์นอะราวด์ หลังปรับโครงสร้างบริหาร-ล้างขาดทุนสะสมเกลี้ยง พร้อมปันผลหากมีกำไรในอนาคต
19 พ.ค. 2558

นายยงยุทธ ชัยพรหมประสิทธิ์ ประธานกรรมการและประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่า บริษัทคาดว่าแนวโน้มผลการดำเนินงานในปีนี้คาดว่าจะกลับมาเทิร์นอะราวด์ได้อย่างแน่นอน หลังจากในช่วงที่ผ่านมาได้มีการปรับโครงสร้างทีมผู้บริหาร และล้างขาดทุนสะสมเกลี้ยง โดยบริษัทพร้อมจ่ายปันผลให้กับผู้ถือหุ้นทันทีหากมีกำไรในอนาคต ขณะที่ในปีที่ผ่านมาบริษัทมีผลขาดทุนสุทธิ 285.61 ล้านบาท
ขณะที่ตามแผนการดำเนินงานในปีนี้ เตรียมเปิดตัวโครงการใหม่ 9 โครงการ ซึ่งมีทั้งบ้านเดี่ยว ทาวน์โฮม และคอนโดมิเนียม มูลค่าประมาณ 8,000 ล้านบาท ซึ่งเป็นการพัฒนาบนที่ดินเดิมที่บริษัทมีอยู่ และบนที่ดินใหม่ที่โดดเด่นด้านทำเลที่ตั้งและรูปแบบที่แตกต่างจากตลาด รวมแล้วประมาณ 1,600  ยูนิต 
โดยตั้งเป้ายอดขายในปีนี้ที่ 2,500 ล้านบาท นอกจากนี้ยังเตรียมแผนที่จะขยายการพัฒนาโครงการไปยังหัวเมืองเศรษฐกิจสำคัญๆ  ในต่างจังหวัด ซึ่งมองไว้ในภาคตะวันออกเป็นหลัก  โดยปัจจุบันอยู่ระหว่างการศึกษาและพัฒนารายละเอียดของโครงการ
นอกจากนี้บริษัทยังกลับมารับจ้างบริหารโครงการให้กับรายอื่นด้วย จากทีมงานที่มีประสบการณ์ในการพัฒนาโครงการมากกว่า 20 ปี หลังจากที่บริษัทได้ทำการเพิ่มทุนแล้ว  ยังสำรองเงินจำนวนหนึ่ง ไว้ลงทุนในโครงการที่ติดปัญหาเรื่องการเงิน แต่ยังมีศักยภาพสูงในด้านการตลาดมาดำเนินการจัดการ
โดยบริษัทจะดำเนินการจัดการเรื่องการเงินกับบริษัทนั้นๆ และยังเพิ่มทุนในโครงการดังกล่าวเพื่อให้เกิดการพัฒนาต่อไป          และดำเนินการแก้ไขสินค้าให้ตรงตามความต้องการของตลาดและทำการ Rebrand  ให้กับสินค้าขายออกสู่ตลาด  ซึ่งบริษัทจะได้รับผลตอบแทนในรูปของเงินลงทุน , ค่าบริหารโครงการ, ค่า Loyalty Fee, ค่าการตลาดและการขาย 